
A La Tène-kori grafitos kerámia vizsgálata új szemszögből.

A dolgozatban a késő vaskor egyik enigmatikus kérdéskörével foglalkozok: a grafittal soványított kerámiával. Ez a jelenség már régóta megosztja a kutatókat több szempontból is.
Az ÚNKP pályázatomnak köszönhetően lehetőségem nyílt három magyarországi La Tène lelőhely leletanyagán természettudományos vizsgálatokat végezni, melynek előzetes eredményeit felhasználom két, a kutatásban felmerült kérdéskör árnyalásához.
A grafitos kerámia funkciójával kapcsolatban a legkézenfekvőbb feltételezés, hogy főzőedényekként használhatták őket. Ezt alátámasztja a grafit rengeteg pozitív tulajdonsága, melyeket a kerámia számára is kölcsönöz. Ennek ellenére sok olyan aspektusa is van, mely nagyon kétségessé teszi ezt az azonosítást. Az egyéb lehetséges használati módok mellett szóló érveket is felsorakoztatom.
Mára már biztosan tudjuk, hogy a grafit nyersgrafittartalmú kőzetdarabok formájában érkezhetett a Kárpát-medencébe eredeti kitermelési helyéről, a Cseh Masszívumból. Ez egy rendkívül összetett és szoros kapcsolatrendszert feltételez a különböző kelta közösségek között, mely több száz kilométert és átszelhetett. Néhány kisebb intenzitású grafitlelőhely a Kárpát-medencében is található, ezek kihasználtságára a késő vaskorban azonban egyelőre még nincs biztos adatunk.



